Rasimone-myn staking gaan voortŉ Groep mynwerkers van Royal Bafokeng Platinum se Rasimone-myn, naby Rustenburg in Noordwes, het Donderdag ŉ staking voortgesit om groter salarisse te eis. Maroela Media het Woensdag berig sowat 1 000 werkers het buite die hoofingang van die myn se skag begin saamtrek. Hulle eis ‘n maandelikse salaris van R12 500. Die polisie het ŉ sterk verteenwoordigheid op die toneel, berig RSG. Dié staking volg kort nadat ten minste 44 mense dood is sedert ŉ gewelddadige aksie by Lonmin se Marikana-myn voorverlede Vrydag begin het. President Jacob Zuma het ŉ rouperiode aangekondig wat sal strek tot 26 Augustus. ŉ Gedenkdiens word Donderdag by Lonmin op die koppie gehou waar 34 slagoffers verlede Donderdag deur die polisie doodgeskiet is. ŉ Verdere 78 betogers is in die skietery beseer. Royal Bafokeng Platinum het nog nie kommentaar oor die staking gelewer nie.